Dene tumrap raos sanès-sanèsipun ingkang sagêd nênarik manah, punika warni-warni, manut laguning gêndhing. Bab makatên punika tumraping para ahli kados botên kêkilapan, cêthanipun malih ing bab raosing gêndhing enggal, punika tuwuhing panganggit mêndhêt saking gêgambaraning lêlampahan utawi kawontênan, ing ngriku tumanêmipun dhatêng manah sagêd anêrusi dhatêng raosing batos malah katingal ngantos kados maujud. Dados nocogi dhatêng nama tuwin suwaraning gêndhing, manawi gêndhing Jawi, upaminipun kemawon boyong, mathuking cak-cakanipun utawi srêgipun kangge anabuhi jogèding pangantèn ing kalaning nayuban amboyong ingkang èstri mantuk dhatêng griyanipun, ing ngriku katingal wujuding pangantèn amboyong, gêndhingipun boyong, suwaraning gêndhing wau inggih raos ngrêgiyêg sarwa adamêl ambêdhêdhêging manah. Dene nyatanipun tuwuhing raos ingkang kados makatên punika, namung dumunung dhatêng raos ingkang anocogi, utawi ingkang sampun lêbêt dhatêng raosipun bab gêndhing.